Rozhodnutie Rady
z 21. júna 1994,
ktorým sa mení a dopĺňa rozhodnutie 90/424/EHS o výdavkoch vo veterinárnej oblasti
(94/370/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 43,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže vzhľadom na získané skúsenosti by sa mali skvalitniť niektoré mechanizmy ustanovené v rozhodnutí Rady 90/424/EHS z 26. júna 1990 o výdavkoch vo veterinárnej oblasti [4];
keďže by sa v prípade programov pre vyhubenie a monitorovanie chorôb zvierat, programov pre kontrolu zoonóz a programov pre skvalitňovanie veterinárnych štruktúr súvisiacich s vnútorným trhom mal najmä ustanoviť časový harmonogram rozličných operácií, členské štáty by mali predkladať programy počas roka predchádzajúceho roku, v ktorom budú dané programy vykonané, mal by byť vypracovaný zoznam programov vybraných pre nasledujúci rok, mali by sa schvaľovať jednotlivé programy, mala by sa určiť percentuálna sadzba príspevku spoločenstva a maximálna čiastka tohto príspevku, malo by byť ustanovené progresívne znižovanie nahrádzania výdavkov v prípade nedodržania časových lehôt a mala by sa stanoviť minimálna úroveň nahrádzania výdavkov v prípade mimoriadnych opatrení;
keďže by naviac zoznam chorôb uvedených v skupine 1 prílohy mal byť doplnený o klasický mor ošípaných a vezikulárnu chorobu ošípaných,
PRIJALA TOTO ROZHODNUTIE:
Článok 1
Rozhodnutie 90/424/EHS sa týmto mení a dopĺňa takto:
1. do článku 3 ods. 1 sa vkladajú nasledujúce dve zarážky:
"- Africký mor ošípaných,
- nákazlivá pleuropneumónia hovädzieho dobytka";
2. odsek 1 článku 4 by sa mal nahradiť takto:
"1. Ustanovenia článku 3 sa uplatňujú v prípadoch kontroly závažných prípadov ohrozenia zdravia spôsobených chorobami uvedenými v článku 3 ods. 1, dokonca i v prípade, ak územie výskytu choroby spadá pod niektorý z programov vyhubenia podľa článku 24";
3. vkladá sa nasledujúci článok:
"Článok 10a
Finančný príspevok spoločenstva sa neposkytuje, ak sú celkové náklady na príslušné opatrenie nižšie ako 10000 ECU;"
4. v článku 11 ods. 6 sa výraz "1. januára 1995" nahrádza výrazom "1. januára 1998";
5. do článku 16 sa vkladá nasledujúci odsek:
"Tento príspevok sa nevzťahuje na informácie šírené inými medzinárodnými organizáciami ani informácie, ktoré sa s takýmito informáciami prekrývajú";
6. na koniec článku 19 sa vkladá nasledujúca fráza:
"a pre vývoj veterinárneho vzdelávania alebo odborného vzdelávania";
7. v článku 24 sa odseky 3 až 9 nahrádzajú takto:
"3. Členské štáty odovzdajú Komisii programy, pre ktoré žiadajú o finančný príspevok spoločenstva každoročne najneskôr do 1. júna a po prvýkrát najneskôr do 1. augusta 1994.
Členské štáty pri tejto príležitosti:
i) poskytujú všetky vhodné finančné informácie;
ii) uvádzajú odhad nákladov na každý odovzdaný program;
iii) uvádzajú v prípade viacročných programov trvanie daného programu a finančné odhady pre jednotlivé roky.
Programy odovzdané po 1. júni alebo po prvýkrát po 1. auguste 1994 nemôžu byť nasledujúci rok financované.
Ak členský štát odovzdáva program, ktorý sa má vykonávať niekoľko rokov (viacročný program), poskytuje vyššie uvedené informácie pre prvý rok a všetky nasledujúce roky.
4. Komisia zváži odovzdané programy z veterinárneho i finančného hľadiska. Členské štáty oznámia Komisii akékoľvek dodatočné informácie, ktoré si Komisia vyžiada s cieľom posúdenia daného programu. Obdobie zvažovania programov sa každoročne končí 1. septembra.
Dodatočné informácie si Komisia každoročne vyžiada najneskôr 15. júla.
5. Najneskôr do 15. októbra sa každoročne v súlade s postupom ustanoveným v článku 42 vypracuje zoznam programov spĺňajúcich podmienky pre udelenie finančného príspevku spoločenstva pre nasledujúci rok a určí sa návrh percentuálnej sadzby a čiastky príspevku pre každý program. Pri takomto rozhodnutí sa tiež prihliada na predpokladané financovanie súčasných programov, ktoré sa majú financovať ako viacročné programy.
6. Všetky programy začlenené do zoznamu stanoveného v odseku 5, prípadne zmenené a doplnené tak, aby prihliadali na skúmanie uvedené v odsekoch 4 a 5, sa v súlade s postupom ustanoveným v článku 42 jednotlivo schvália najneskôr do 1. decembra. V súlade s rovnakým postupom sa pre každý program stanoví výška finančného príspevku spoločenstva, akékoľvek podmienky, ktorým môže pridelenie príspevku podliehať a horná hranica príspevku.
7. Všetky programy sa schvaľujú na obdobie jedného roka a každoročne sa vykonávajú od 1. januára do 31. decembra. Najneskôr do 1. júna odovzdajú členské štáty Komisii pre každý vykonávaný program jeho predbežné technické a finančné vyhodnotenie. Toto vyhodnotenie môže v súlade s odsekom 3 sprevádzať žiadosť o pokračovanie uplatňovania opatrenia. Komisia informuje členské štáty o situácii týkajúcej sa prijatia rozhodnutia stanoveného v odseku 5.
8. Žiadosti o zaplatenie výdavkov, ktoré členskému štátu vznikli v súvislosti s akýmkoľvek programom sa odovzdávajú Komisii najneskôr do 1. júna roka nasledujúceho po roku, v ktorom program skončil. V prípade nedodržania uvedenej časovej lehoty sa finančný príspevok spoločenstva zníži 1. júla o 25 %, 1. septembra o 50 %, 1. októbra o 75 % a 1. novembra daného roku o 100 %.
9. Komisia rozhodne o pomoci do 15. októbra. Do 1. novembra oznámi v rámci Stáleho veterinárneho výboru členským štátom svoje rozhodnutie, aby členské štáty mohli vykonať posúdenie.
10. Komisia môže v spolupráci s príslušnými národnými orgánmi vykonávať kontroly na mieste a kontrolovať tak uplatňovanie programov, ktoré dostali finančný príspevok spoločenstva. Na tento účel môžu úseky Komisie kontrolovaním reprezentatívneho percentuálneho pomeru chovov overovať, či príslušné orgány monitorujú dodržiavanie programov.
V súlade s veterinárnym právom môžu byť tieto kontroly vykonávané súčasne s ostatnými kontrolami, ktoré majú vykonať odborníci Komisie.
Komisia informuje členské štáty o výsledku vykonaných kontrol.
11. Podrobné pravidlá uplatňovania tohto článku, najmä jeho odseku 8, sa prijmú v súlade s postupom ustanoveným v článku 41.
12. Programy, ktoré už Komisia schválila, alebo ktoré budú schválené pre obdobie od 1. júla 1994 do 31. decembra 1994 sa naďalej riadia ustanoveniami článku 24 pred jeho zmenou a doplnením vyplývajúcim z rozhodnutia Rady 94/370/ES z 21. júna 1994, ktorým sa mení a dopĺňa rozhodnutie 90/424/EHS o výdavkoch vo veterinárnej oblasti [5]. Vyššie uvedené programy však skončia najneskôr 31. decembra 1994."
8. do článku 25 sa vkladajú nasledujúce odseky:
"3. V prípade financovaných programov, ktoré budú schválené v roku 1994, však finančný príspevok spoločenstva môže byť nižší ako 50 %.
4. Rada konajúc na základe kvalifikovanej väčšiny najneskôr do 31. decembra 1995 na návrh Komisie preskúma tento článok s prihliadnutím na získané skúsenosti a ciele dotvorenia vnútorného trhu.";
9. článok 26 sa nahrádza takto:
"Článok 26
Výška finančných prostriedkov potrebných na opatrenia ustanovené v tejto hlave sa každoročne stanovuje v rámci postupu pre zostavovanie rozpočtu.";
10. články 30 a 31 sa vypúšťajú;
11. článok 32 sa nahrádza takto:
"Článok 32
Pre potreby tejto kapitoly sa uplatňuje článok 24 ods. 3 až ods. 11";
12. do článku 36 ods. 1 sa vkladá nasledujúci pododsek:
"Takéto opakovacie kurzy alebo stretnutia môžu byť na požiadanie príslušných orgánov a po odsúhlasení Komisiou, v závislosti na možnostiach, otvorené aj personálu z tých tretích krajín, ktoré s úniou uzavreli dohody o spolupráci v oblasti veterinárnych inšpekcií, ako aj absolventom veterinárneho štúdia, ktorí si chcú rozšíriť svoje vzdelanie v oblasti pravidiel spoločenstva.";
13. článok 38 ods. 3 sa nahrádza nasledujúcim článkom:
"3. Pre potreby tohto článku sa uplatňujú ustanovenia článku 24 ods. 3 až ods. 11";
14. článok 40 sa nahrádza takto:
"Článok 40
Platby sa vykonávajú v eku za použitia sadzieb uverejnených v Úradnom vestníku Európskych spoločenstiev v prvý pracovný deň mesiaca, v ktorom bola doručená žiadosť o platbu";
15. vkladá sa nasledujúci článok:
"Článok 43a
Komisia každé tri roky predkladá Rade a Európskemu parlamentu správu o podmienkach uplatňovania tohto rozhodnutia.";
16. v prílohe sa do
"skupiny 1"
vkladajú nasledujúce zarážky:
"- vezikulárna choroba ošípaných,
- endemický klasický mor ošípaných,
- infekčná nekróza krvotvorného tkaniva (IHN)."
Článok 2
Toto rozhodnutie je adresované členským štátom.
V Luxemburgu 21. júna 1994